title: Deċiżjoni tal-Kunsill (PESK) 2015/2274 tas-7 ta' Diċembru 2015 li taħtar ir-Rappreżentant Speċjali tal-Unjoni Ewropea għas-Saħel

text:
               8.12.2015

               MT

               Il-Ġurnal Uffiċjali tal-Unjoni Ewropea

               L 322/44

         DEĊIŻJONI TAL-KUNSILL (PESK) 2015/2274
   tas-7 ta' Diċembru 2015
   li taħtar ir-Rappreżentant Speċjali tal-Unjoni Ewropea għas-Saħel
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-18 ta' Marzu 2013 il-Kunsill adotta d-Deċiżjoni 2013/133/PESK (1) li taħtar lis-Sur Michel Dominique REVEYRAND-DE MENTHON bħala r-Rappreżentant Speċjali tal-Unjoni Ewropea (RSUE) għas-Saħel. Il-mandat tar-RSUE skada fil-31 ta' Ottubru 2015.

               (2)

               Għandu jinħatar RSUE ġdid għas-Saħel għall-perijodu mill-1 ta' Novembru 2015 sat-28 ta' Frar 2017.

               (3)

               Ir-RSUE ser jimplimenta l-mandat tar-RSUE fil-kuntest ta' sitwazzjoni li tista' tiddeterjora u li tista' tikkomprometti l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   1.   Lis-Sur Ángel LOSADA FERNÁNDEZ hija/huwa b'dan maħtura/maħtur bħala Rappreżentant Speċjali tal-Unjoni Ewropea għas-Saħel sat-28 ta' Frar 2017. Il-mandat tar-RSUE jista' jintemm qabel, jekk il-Kunsill jiddeċiedi hekk, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
   2.   Għall-finijiet tal-mandat tar-RSUE, is-Saħel huwa definit bħala l-fokus primarju tal-Istrateġija tal-UE għas-Sigurtà u l-Iżvilupp fis-Saħel (“l-Istrateġija”) u l-Pjan ta' Azzjoni Reġjonali tagħha (“il-PAR”), jiġifieri l-Burkina Faso, iċ-Chad, il-Mali, il-Mauritania u n-Niġer. Għal kwistjonijiet b'implikazzjonijiet reġjonali aktar estensivi, ir-RSUE għandu jfittex kuntatti mal-pajjiżi tal-Baċir tal-Lag taċ-Ċad u ma' pajjiżi ġirien u entitajiet reġjonali jew internazzjonali oħra lil hinn mis-Saħel, u wkoll mal-Afrika tal-Punent u l-Golf tal-Guinea, kif adatt.
   Artikolu 2
   Objettivi ta' politika
   1.   Il-mandat tar-RSUE għandu jkun ibbażat fuq l-objettiv tal-politika tal-Unjoni relattivament għas-Saħel bħala kontribuzzjoni attiva għall-isforzi reġjonali u internazzjonali biex jinkisbu l-paċi, is-sigurtà u l-iżvilupp dejjiema fir-reġjun. Ir-RSUE għandu addizzjonalment jimmira li jsaħħaħ il-kwalità, l-intensità u l-impatt tal-involviment komprensiv tal-Unjoni fis-Saħel.
   2.   Ir-RSUE għandu jikkontribwixxi għall-iżvilupp u l-implimentazzjoni tal-isforzi kollha tal-Unjoni fir-reġjun, partikolarment fl-oqsma ta' politika, ta' sigurtà u ta' żvilupp, inkluża l-Istrateġija u l-PAR tagħha, u għall-koordinazzjoni tal-istrumenti rilevanti kollha għall-azzjonijiet tal-Unjoni.
   3.   Għandha tingħata prijorità lill-Mali u lill-istabbilizzazzjoni tiegħu fit-tul u lid-dimensjonijiet reġjonali tal-konflitt, f'koordinazzjoni mad-delegazzjoni tal-UE.
   4.   L-objettivi ta' politika tal-Unjoni għandhom jimmiraw sabiex, permezz tal-użu koordinat u effettiv tal-istrumenti kollha tagħha, jippromwovu r-ritorn tal-Mali u tal-poplu tiegħu lejn triq ta' paċi, rikonċiljazzjoni, sigurtà u żvilupp.
   5.   Għandha tingħata attenzjoni xierqa lill-pajjiżi l-oħra fir-reġjun, bħall-Mauritania, il-Burkina Faso, in-Niġer u ċ-Ċad, inklużi l-elezzjonijiet li ġejjin fl-aħħar tliet pajjiżi.
   Artikolu 3
   Mandat
   1.   Sabiex jinkisbu l-objettivi ta' politika tal-Unjoni relattivament għas-Saħel, il-mandat tar-RSUE għandu jkun li:

               (a)

               jikkontribwixxi b'mod attiv għall-implimentazzjoni tal-Istrateġija u l-PAR tagħha u għall-koordinazzjoni u l-iżvilupp ulterjuri tal-approċċ komprensiv tal-Unjoni fir-rigward tal-kriżi reġjonali, bl-għan li jsaħħaħ il-koerenza u l-effikaċja ġenerali tal-attivitajiet tal-Unjoni fis-Saħel, partikolarment fil-Mali;

               (b)

               ifittex kuntatti mal-partijiet konċernati rilevanti kollha li għandhom interessi fir-reġjun, il-gvernijiet, l-organizzazzjonijiet reġjonali, b'mod partikolari l-G5 tas-Saħel, l-organizzazzjonijiet internazzjonali, is-soċjetà ċivili u d-dijaspori, inkluż mal-pajjiżi tal-Magreb u l-Baċir tal-Lag taċ-Ċad, bl-għan li jippromwovi l-objettivi tal-Unjoni u jikkontribwixxi għal apprezzament aħjar tar-rwol tal-Unjoni fis-Saħel;

               (c)

               jirrappreżenta u jippromwovi l-interess tal-Unjoni f'fora reġjonali u internazzjonali rilevanti, inkluż il-parteċipazzjoni fil-Comité de Suivi tal-Ftehim ta' Paċi tal-Mali, u jiżgura l-viżibbiltà għall-appoġġ mill-Unjoni għall-immaniġġar tal-kriżi u l-prevenzjoni tal-konflitti, inklużi EUTM Mali, EUCAP Sahel Mali u EUCAP Sahel Niger;

               (d)

               iżomm kooperazzjoni mill-qrib man-Nazzjonijiet Uniti (NU), b'mod partikolari r-Rappreżentant Speċjali tas-Segretarju Ġenerali għall-Afrika tal-Punent, ir-Rappreżentant Speċjali tas-Segretarju Ġenerali għall-Mali, u l-Mibgħut Speċjali tas-Segretarju Ġenerali għas-Saħel, l-Unjoni Afrikana (UA), b'mod partikolari r-Rappreżentant Għoli tal-UA għall-Mali u għas-Saħel, il-Komunità Ekonomika tal-Istati tal-Afrika tal-Punent (ECOWAS), il-G5 Saħel, il-Kummissjoni tal-Baċir tal-Lag taċ-Ċad u partijiet ikkonċernati nazzjonali, reġjonali u internazzjonali ewlenin oħra inklużi Mibgħutin Speċjali oħrajn għas-Saħel, kif ukoll il-korpi rilevanti fiż-żona tal-Magreb;

               (e)

               isegwi mill-qrib id-dimensjoni reġjonali u transkonfinali tal-isfidi fis-Saħel, inklużi t-terroriżmu, il-kriminalità organizzata, il-kuntrabandu tal-armi, it-traffikar ta' bnedmin u d-dħul klandestin ta' persuni, it-traffikar tad-drogi, il-flussi ta' refuġjati u migrazzjoni u flussi finanzjarji relatati; f'kooperazzjoni mill-qrib mal-Koordinatur tal-UE għall-Ġlieda Kontra t-Terroriżmu, jikkontribwixxi għall-implimentazzjoni ulterjuri tal-Istrateġija tal-UE Kontra t-Terroriżmu;

               (f)

               isegwi mill-qrib il-konsegwenzi umanitarji, politiċi, ta' sigurtà u ta' żvilupp ta' flussi fuq skala kbira ta' refuġjati u migrazzjoni u flussi finanzjarji illeċiti relatati fir-reġjun; fuq talba, jidħol fi djalogu dwar il-migrazzjoni mal-partijiet interessati rilevanti u jikkontribwixxi b'mod ġenerali għall-politika tal-Unjoni fuq il-migrazzjoni u r-refuġjati fir-rigward tar-reġjun, f'konformità mal-prijoritajiet politiċi tal-Unjoni, sabiex iżid il-kooperazzjoni inkluż dwar ir-ritorn u r-riammissjoni; jaħdem mal-pajjiżi tas-Saħel biex iwettqu l-azzjoni miftiehma waqt is-Summit ta' Valletta f'Novembru 2015;

               (g)

               iżomm kuntatti politiċi ta' livell għoli fuq bażi regolari mal-pajjiżi fir-reġjun li huma milquta mit-terroriżmu u mill-kriminalità internazzjonali biex ikun żgurat approċċ koerenti u komprensiv u biex ikun żgurat ir-rwol ewlieni tal-Unjoni fl-isforzi internazzjonali kontra t-terroriżmu u l-kriminalità internazzjonali. Dan jinkludi l-appoġġ attiv mill-Unjoni għall-iżvilupp tal-kapaċitajiet reġjonali fil-qasam tas-sigurtà, u biex ikun żgurat rispons adegwat lill-kawżi li huma l-għeruq tat-terroriżmu u tal-kriminalità internazzjonali fis-Saħel;

               (h)

               isegwi mill-qrib il-konsegwenzi ta' politika, sigurtà u żvilupp tal-kriżijiet umanitarji fir-reġjun;

               (i)

               fir-rigward tal-Mali, jikkontribwixxi għall-istabbilizzazzjoni tal-pajjiż, b'mod partikolari ritorn sħiħ għan-normalità kostituzzjonali fit-territorju kollu u djalogu nazzjonali inklużiv u kredibbli fil-qafas ġenerali tal-Ftehim ta' paċi tal-Mali. Dan jinkludi wkoll il-promozzjoni tal-iżvilupp ta' istituzzjonijiet, ir-riforma fil-qasam tas-sigurtà u l-iżvilupp tal-paċi u r-rikonċiljazzjoni dejjiema u l-ġlied kontra l-korruzzjoni u l-impunità fil-Mali;

               (j)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem fir-reġjun f'kooperazzjoni mar-RSUE għad-Drittijiet tal-Bniedem, inklużi l-Linji Gwida tal-UE dwar id-drittijiet tal-bniedem, b'mod partikolari l-Linji Gwida tal-UE dwar it-Tfal u l-Konflitt Armat, kif ukoll dwar il-vjolenza kontra n-nisa u l-bniet u l-ġlieda kontra l-forom kollha ta' diskriminazzjoni kontrihom, u l-politika tal-Unjoni dwar in-Nisa, il-Paċi u s-Sigurtà, u jippromwovi l-inklussività u l-ġeneru fil-proċess tal-bini tal-istat, f'konformità mar-Riżoluzzjoni 1325 (2000) tal-Kunsill tas-Sigurtà tan-NU u riżoluzzjonijet sussegwenti dwar in-Nisa, il-Paċi u s-Sigurtà, inkluża r-Riżoluzzjoni 2242 (2015). Il-kontribuzzjoni ser tinkludi l-monitoraġġ u r-rapportar dwar l-iżviluppi, kif ukoll il-formulazzjoni ta' rakkomandazzjonijiet f'dan ir-rigward u jżomm kuntatt regolari mal-awtoritajiet rilevanti f'Mali u fir-reġjun, l-Uffiċċju tal-Prosekutur tal-Qorti Kriminali Internazzjonali, l-Uffiċċju tal-Kummissarju Għoli għad-Drittijiet tal-Bniedem u d-difensuri u l-osservaturi tad-drittijiet tal-bniedem fir-reġjun.

               (k)

               isegwi u jirrapporta dwar il-konformità mar-riżoluzzjonijiet rilevanti tal-Kunsill tas-Sigurtà (UNSCRs), b'mod partikolari mal-UNSCRs 2056 (2012), 2071 (2012), 2085 (2012), 2100 (2013) u 2227 (2015).

         2.   Għall-finijiet tat-twettiq tal-mandat, ir-RSUE għandu, fost l-oħrajn:

               (a)

               jagħti pariri u jirrapporta dwar il-formulazzjoni tal-pożizzjonijiet tal-UE f'fora reġjonali u internazzjonali, kif meħtieġ, sabiex jippromovi u jsaħħaħ proattivament l-approċċ komprensiv tal-Unjoni lejn il-kriżi fis-Saħel;

               (b)

               iżomm ħarsa ġenerali fuq l-attivitajiet tal-Unjoni u jikkoopera mill-qrib mad-delegazzjonijiet rilevanti tal-Unjoni.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta' Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi lir-RSUE bi gwida strateġika u direzzjoni politika fil-qafas tal-mandat, mingħajr preġudizzju għar-responsabbiltajiet tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu, b'mod partikolari mal-Koordinatur tas-Saħel.
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Novembru 2015 sat-28 ta' Frar 2017 għandu jkun ta' EUR 1 770 000.
   2.   In-nefqa għandha tiġi ġestita konformement mal-proċeduri u r-regoli applikabbli għall-baġit ġenerali tal-Unjoni.
   3.   Il-ġestjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Formazzjoni u kompożizzjoni tal-grupp
   1.   Fil-limiti tal-mandat tar-RSUE u l-mezzi finanzjarji korrispondenti disponibbli, ir-RSUE għandu jkun responsabbli mill-formazzjoni tal-grupp tar-RSUE. Il-grupp għandu jinkludi l-kompetenza esperta dwar kwistjonijiet speċifiċi ta' politika u ta' sigurtà kif meħtieġ mill-mandat. Ir-RSUE għandu jżomm lill-Kunsill u l-Kummissjoni mill-ewwel infurmati dwar minn min hu magħmul il-grupp.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta' persunal issekondat mar-RSUE għandu jkun kopert mill-Istat Membru kkonċernat, mill-istituzzjoni kkonċernata tal-Unjoni jew mis-SEAE. Esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b'kuntratt għandu jkollu ċ-ċittadinanza ta' Stat Membru.
   3.   Il-persunal issekondat kollu għandu jibqa' taħt l-awtorità amministrattiva tal-Istat Membru li jibagħtu, tal-istituzzjoni tal-Unjoni jew tas-SEAE u għandu jwettaq dmirijietu u jaġixxi fl-interess tal-mandat tar-RSUE.
   4.   Il-persunal tar-RSUE għandu jiġi kkolokat fid-dipartimenti rilevanti tas-SEAE jew tad-delegazzjonijiet tal-Unjoni sabiex tiġi żgurata l-koerenza u l-konsistenza tal-attivitajiet rispettivi tagħhom.
   Artikolu 7
   Privileġġi u immunitajiet tar-RSUE u tal-persunal tiegħu
   Il-privileġġi, l-immunitajiet u garanziji oħra meħtieġa għat-tlestija u l-funzjonament bla xkiel tal-missjoni tar-RSUE u tal-membri tal-persunal tar-RSUE għandhom jiġu miftehmin mal-pajjiżi ospitanti, kif meħtieġ. L-Istati Membri u s-SEAE għandhom jagħtu l-appoġġ meħtieġ kollu għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tal-grupp tar-RSUE għandhom jirrispettaw il-prinċipji u l-istandards minimi ta' sigurtà stabbiliti mid-Deċiżjoni tal-Kunsill 2013/488/UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni, is-SEAE u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, kif xieraq, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà tal-persunal skjerat barra mill-Unjoni f'kapaċità operattiva taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, skont il-mandat tar-RSUEu s-sitwazzjoni ta' sigurtà fiż-żona tar-responsabbiltà, għas-sigurtà tal-persunal kollu li jaqa' taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku għall-missjoni bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi għall-missjoni, li jirregola l-ġestjoni tal-moviment mingħajr periklu tal-persunal lejn, u ġewwa, iż-żona tar-responsabbiltà, kif ukoll il-ġestjoni ta' inċidenti ta' sigurtà u li jinkludi pjan ta' kontinġenza u ta' evakwazzjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli kif ikunu jeħtieġu l-kondizzjonijiet fiż-żona tar-responsabbiltà;

               (c)

               jiżgura li l-membri kollha tal-grupp tar-RSUE li jkunu ser jiġu skjerati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tar-responsabbiltàjew kif jaslu, abbażi tal-klassifikazzjonijiet tar-riskju assenjati li dik iż-żona mis-SEAE;

               (d)

               jiżgura li r-rakkomandazzjonijiet kollha miftiehma, magħmula wara valutazzjonijiet regolari ta' sigurtà jiġu implimentati u jipprovdi rapporti bil-miktub lill-Kunsill, lir-RGħ u lill-Kummissjoni dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u r-rapport tal-implimentazzjoni tal-mandat.

         Artikolu 11
   Rappurtar
   1.   Ir-RSUE għandu regolarment jipprovdi rapporti lir-RGħ u lill-KPS. Ir-RSUE għandu jippreżenta wkoll rapport skont il-ħtieġa lill-gruppi ta' ħidma tal-Kunsill. Ir-rapporti regolari Għandhom jiġu ċċirkolati permezz tan-netwerk COREU. Ir-RSUE jista' jipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE jista' jkun involut fl-għoti ta' informazzjoni lill-Parlament Ewropew.
   2.   Ir-RSUE għandu jirrapporta dwar l-aħjar mod sabiex jintlaħqu l-inizjattivi tal-Unjoni, bħall-kontribut tal-Unjoni għar-riformi, u inklużi l-aspetti politiċi tal-proġetti ta' żvilupp rilevanti tal-Unjoni, f'koordinazzjoni mad-Delegazzjonijiet tal-Unjoni fir-reġjun.
   Artikolu 12
   Koordinazzjoni ma' atturi oħra tal-Unjoni
   1.   Fil-qafas tal-Istrateġija, ir-RSUE għandu jikkontribwixxi għall-unità, il-konsistenza u l-effikaċja tal-azzjoni politika u diplomatika tal-Unjoni u għandu jgħin biex jiżgura konsistenza fl-użu tal-istrumenti kollha tal-Unjoni u fl-indirizz tal-azzjonijiet kollha tal-Istati Membri, biex jintlaħqu l-objettivi politiċi tal-Unjoni.
   2.   L-attivitajiet tar-RSUE għandhom jiġu kkoordinati ma' dawk tad-delegati tal-Unjoni u dawk tal-Kummissjoni, tas-SEAE u ta' servizzi rilevanti oħra tal-UE kif ukoll dawk ta' RSUE oħrajn attivi fir-reġjun. Ir-RSUE għandu jipprovdi lill-missjonijiet tal-Istati Membri u lid-delegazzjonijiet tal-Unjoni fir-reġjun b'aġġornamenti regolari ta' informazzjoni.
   3.   Fuq il-post, għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-Missjoni tal-Istati Membri. Ir-RSUE, f'kooperazzjoni mill-qrib mad-delegazzjonijiet rilevanti tal-Unjoni għandu jipprovdi gwida politika lokali lill-Kapijiet tal-Missjoni ta' EUCAP Sahel Niger u EUCAP Sahel Mali u lill-Kmandant tal-Missjoni ta' EUTM Mali. Ir-RSUE, il-Kmandant tal-Missjoni ta' EUTM Mali u l-Kmandant tal-Operazzjonijiet Ċivili ta' EUCAP Sahel Niger u EUCAP Sahel Mali għandhom jikkonsultaw lill xulxin kif meħtieġ.
   Artikolu 13
   Analiżi
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jiġu analizzati regolarment. Ir-RSUE għandu jippreżenta rapport ta' progress lir-RGħ, lill-Kunsill u lill-Kummissjoni qabel l-aħħar ta' Ġunju 2016 u rapport komprensiv dwar l-implementazzjoni tal-mandat sal-aħħar ta' Novembru 2016.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mill-1 ta' Novembru 2015.

      Magħmul fi Brussell, is-7 ta' Diċembru 2015.

            Għall-Kunsill

            Il-President

         C. CAHEN

      (1)  Id-Deċiżjoni tal-Kunsill 2013/133/PESK tat-18 ta' Marzu 2013 li taħtar ir-Rappreżentant Speċjali tal-Unjoni Ewropea għas-Saħel (ĠU L 75, 19.3.2013, p. 29).

      (2)  Id-Deċiżjoni tal-Kunsill 2013/488/UE tat-23 ta' Settembru 2013 dwar ir-regoli ta' sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Id-Deċiżjoni tal-Kunsill 2004/566/ĠAI tas- 26 ta' Lulju 2004 li temenda d-Deċiżjoni 2000/820/ĠAI li tistabbilixxi Kulleġġ Ewropew tal-Pulizija (CEPOL)

text:
               30.5.2006

               MT

               Il-Ġurnal Uffiċjali ta’ l-Unjoni Ewropea

               157

         ID-DEĊIŻJONI TAL-KUNSILL 2004/566/ĠAI
   tas-26 ta' Lulju 2004
   li temenda d-Deċiżjoni 2000/820/ĠAI li tistabbilixxi Kulleġġ Ewropew tal-Pulizija (CEPOL)
   IL-KUNSILL TA' L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 30(1)(ċ) u l-Artikolu 34(2)(ċ) tiegħu,
   Wara li kkunsidra l-inizjattiva ta' l-Irlanda (1),
   Wara li kkunsidra l-Opinjoni tal-Parlament Ewropew (2),
   Billi:

               (1)

               Il-Kulleġġ Ewropew tal-Pulizija (CEPOL) stabbilit bid-Deċiżjoni 2000/820/ĠAI (3) preżentement m'għandux personalità ġuridika.

               (2)

               Fir-reviżjoni ta' attivitajiet fl-ewwel perjodu ta' tliet snin in-nuqqas ta' personalità ġuridika kien identifikat bħala wieħed mill-akbar xkiel għall-funzjonament xieraq tas-CEPOL.

               (3)

               Hu xieraq li s-CEPOL jingħata l-kapaċità legali u kontrattwali li għandhom persuni ġuridiċi.

               (4)

               Din l-emenda hi mingħajr preġudizzju għal emendi futuri oħra, b'mod partikolari dawk li jistgħu jiġu kkunsidrati bħala meħtieġa wara r-reviżjoni ta' attivitajiet fl-ewwel perjodu ta' tlett snin,

         IDDEĊIEDA KIF ĠEJ:
   Artikolu 1
   Deċiżjoni 2000/820/ĠAI hi hawnhekk emendata kif ġej:

               1)

               L-Artikolu segwenti għandu jiġi mdaħħal:
               “Artikolu 4a
               1.   Is-CEPOL għandu jkollu personalità ġuridika.
               2.   Is-CEPOL għandu jgawdi f'kull Stat Membru il-kapaċità legali u kuntrattwali l-aktar wiesgħa li għandhom persuni ġuridiċi skond il-liġi ta' dak l-Istat. CEPOL jista' b'mod partikolari jakkwista u jiddisponi minn proprjetà mobbli jew immobbli u jkun parti fi proċeduri legali.
               3.   Id-direttur amministrattiv imsemmi fl-Artikolu 4(2) għandu jkun ir-rappreżentant legali tas-CEPOL.”.

               2)

               Fl-Artikolu 5(4):

                           (a)

                           punt (d) għandu jiġi mibdul bis-segwenti:

                                       “(d)

                                       spejjeż ġenerali ta' l-operat tas-segretarjat, mingħajr preġudizzju għall-punt (f);”;

                           (b)

                           punt (f) għandu jiġi mibdul bis-segwenti:

                                       “(f)

                                       remunerazzjoni ta' membri tas-segretarjat u/jew rimborż, proporzjonat għall-kontribuzzjonijiet ta' Stati Membri, ta' l-ispejjeż magħmula mill-Istat(i) Membru(i) li jħallas(jħallsu) ir-remunerazzjoni tal-membri tas-segretarjat.”.

         Artikolu 2
   Din id-Deċiżjoni tidħol b' effett fil-jum ta' wara dak tal-pubblikazzjoni tagħha.
   Artikolu 3
   Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.

      Magħmula fi Brussell, nhar is-26 ta' Lulju 2004.

            Għall-Kunsill

            Il-President

         B. BOT

      (1)  ĠU C 1, tas-6.1.2004, p. 8.

      (2)  Opinjoni mogħtija fl-20 ta' April 2004 (għadha mhux ippubblikata fil-Ġurnal Uffiċjali).

      (3)  ĠU L 336, tat-30.12.2000, p. 1.


title: 2014/650/UE: Deċiżjoni tal-Kunsill tat- 8 ta' Settembru 2014 li taħtar membru Malti fil-Kumitat Ekonomiku u Soċjali Ewropew

text:
               9.9.2014

               MT

               Il-Ġurnal Uffiċjali tal-Unjoni Ewropea

               L 268/8

         DEĊIŻJONI TAL-KUNSILL
   tat-8 ta' Settembru 2014
   li taħtar membru Malti fil-Kumitat Ekonomiku u Soċjali Ewropew

      (2014/650/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 302 tiegħu,
   Wara li kkunsidra l-proposta mill-GvernMalti,
   Wara li kkunsidra l-opinjoni tal-Kummissjoni Ewropea,
   Billi:

               (1)

               Fit-13 ta' Settembru 2010 l-Kunsill adotta d-Deċiżjoni 2010/570/UE, Euratom li taħtar il-membri tal-Kumitat Ekonomiku u Soċjali Ewropew għall-perijodu mill-21 ta' Settembru 2010 sal-20 ta' Settembru 2015 (1).

               (2)

               Konsegwentement għal tmiem il-mandat tas-Sur Michael PARNIS, sar vakanti siġġuta' membru fil-Kumitat Ekonomiku u Soċjali Ewropew,

         ADOTTA DIN ID-DEĊIŻJONI:
   Artikolu 1
   Huwa b'dan maħtur membru s-Sur Charles VELLA fil-Kumitat Ekonomiku u Soċjali Ewropew għall-bqija tal-mandat attwali, jiġifieri sal-20 ta' Settembru 2015.
   Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, it-8 ta' Settembru 2014.

            Għall-Kunsill

            Il-President

         S. GOZI

      (1)  ĠU L 251, 25.9.2010, p. 8.


title: 2012/408/UE: Deċiżjoni tal-Parlament Ewropew u tal-Kunsill tal- 4 ta’ Lulju 2012 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni skont il-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (FEG/2012/000 TA 2012 – Għajnuna teknika fuq l-inizjattiva tal-Kummissjoni)

text:
               20.7.2012

               MT

               Il-Ġurnal Uffiċjali tal-Unjoni Ewropea

               L 192/11

         DEĊIŻJONI TAL-PARLAMENT EWROPEW U TAL-KUNSILL
   tal-4 ta’ Lulju 2012
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni skont il-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (FEG/2012/000 TA 2012 – Għajnuna teknika fuq l-inizjattiva tal-Kummissjoni)
   (2012/408/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikolari l-Artikolu 8(2) tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) twaqqaf sabiex jipprovdi appoġġ addizzjonali lil ħaddiema li ngħataw is-sensja minħabba bidliet strutturali ewlenin fix-xejriet kummerċjali dinjin minħabba l-globalizzazzjoni, u sabiex jgħinhom fl-integrazzjoni mill-ġdid tagħhom fis-suq tax-xogħol.

               (2)

               Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG sal-limitu massimu annwali ta’ EUR 500 miljun.

               (3)

               Ir-Regolament (KE) Nru 1927/2006 jistipula li 0,35 % tal-ammont massimu annwali jista’ jsir disponibbli kull sena għal għajnuna teknika fuq l-inizjattiva tal-Kummissjoni. L-awtorità baġitarja tipproponi li jiġi mmobilizzat l-ammont ta’ EUR 730 000.

               (4)

               L-FEG għandu, għaldaqstant, jiġi mmobilizzat biex jipprovdi għajnuna teknika fuq l-inizjattiva tal-Kummissjoni.

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2012, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi s-somma ta’ EUR 730 000 f’approprjazzjonijiet ta’ impenn u ta’ ħlas.
   Artikolu 2
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, l-4 ta’ Lulju 2012.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         A. D. MAVROYIANNIS

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


Avviż Legali Importanti

|

52006DP0479

Deċiżjoni tal-Parlament Ewropew dwar talba għad-difiża ta' l-immunità u tal-privileġġi ta' Gabriele Albertini (2006/2099(IMM))

Official Journal 314 E , 21/12/2006 P. 0082 - 0082

		P6_TA(2006)0479Talba għad-difiża ta' l-immunità ta' Gabriele AlbertiniDeċiżjoni tal-Parlament Ewropew dwar talba għad-difiża ta' l-immunità u tal-privileġġi ta' Gabriele Albertini (2006/2099(IMM))Il-Parlament Ewropew,- wara li kkunsidra t-talba ta' Gabriele Albertini għad-difiża ta' l-immunità tiegħu fir-rigward tal-proċedimenti kriminali mressqa kontrih quddiem il-Qorti Distrettwali ta' Milan, imwettqa fil- 25 ta' April 2006, imħabbra fis-seduta plenarja tas- 27 ta' April 2006,- wara li semgħa lil Gabriele Albertini skond l-Artikolu 7(3) tar-Regoli ta' Proċedura tiegħu,- wara li kkunsidra l-Artikoli 9 u 10 tal-Protokoll tat- 8 ta' April 1965 dwar il-Privileġġi u l-Immunitajiet tal-Komunitajiet Ewropej u l-Artikolu 6(2) ta' l-Att ta' l- 20 ta' Settembru 1976 dwar l-elezzjoni talmembri tal-Parlament Ewropew b'suffraġju universali dirett,- wara li kkunsidra s-sentenzi tal-Qorti tal-Ġustizzja tal-Komunitajiet Ewropej tat- 12 ta' Mejju 1964 u ta' l- 10 ta' Lulju 1986 [1]- wara li kkunsidra l-Artikoli 6(3) u 7 tar-Regoli ta' Proċedura tiegħu,- wara li kkunsidra r-rapport tal-Kumitat għall-Affarijiet Legali (A6-0378/2006),1. Jiddeċiedi li jħares l-immunità u l-privileġġi ta' Gabriele Albertini;2. Jagħti istruzzjonijiet lill-President tiegħu sabiex jgħaddi minnufih din id-deċiżjoni, u r-rapport tal-kumitat responsabbli lill-awtoritajiet rilevanti tar-Repubblika Taljana.[1] Il-Każ 101/63 Wagner v Fohrmann u Krier [1964] ECR 195 u l-Każ 149/85 Wybot v Faure u oħrajn [1986] ECR 2391.--------------------------------------------------


title: 2010/305/: Deċiżjoni tal-Kunsill tas- 26 ta’ April 2010 li taħtar membru Awstrijak tal-Kumitat Ekonomiku u Soċjali Ewropew

text:
               1.6.2010

               MT

               Il-Ġurnal Uffiċjali tal-Unjoni Ewropea

               L 134/75

         DEĊIŻJONI TAL-KUNSILL
   tas-26 ta’ April 2010
   li taħtar membru Awstrijak tal-Kumitat Ekonomiku u Soċjali Ewropew
   (2010/305/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 302 tiegħu,
   Wara li kkunsidra d-Deċiżjoni tal-Kunsill 2006/524/KE, Euratom (1),
   Wara li kkunsidra l-proposta tal-Gvern Awstrijak,
   Wara li kkunsidra l-opinjoni tal-Kummissjoni,
   Billi wara t-tmiem tal-mandat tas-Sur Heinz PETER, sar vakanti siġġu ta’ membru fil-Kumitat Ekonomiku u Soċjali Ewropew,
   IDDEĊIEDA KIF ĠEJ:
   Artikolu 1
   Is-Sur Alfred GAJDOSIK, Mitglied im Präsidium der Fraktion Christlicher Gewerkschafter im Österreichischen Gewerkschaftsbund, Vorsitzender der Fraktion Christlicher Gewerkschafter in der Gewerkschaft vida und Mitglied im Präsidium der vida (Gruppe III - Vertreter der übrigen wirtschaftlichen und sozialen Interessen) huwa b’dan maħtur membru tal-Kumitat Ekonomiku u Soċjali Ewropew għall-bqija tal-mandat, li jintemm fl-20 ta’ Settembru 2010.
   Artikolu 2
   Din id-Deċiżjoni għandu jkollha effett mid-data tal-adozzjoni tagħha.

      Magħmul fil-Lussemburgu, is-26 ta’ April 2010.

            Għall-Kunsill

            Il-President

         M. Á. MORATINOS

      (1)  ĠU L 207, 28.7.2006, p. 30.


title: Deċiżjoni (UE) 2017/1669 tal-Parlament Ewropew tas-27 ta' April 2017 dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/225

         DEĊIŻJONI (UE) 2017/1669 TAL-PARLAMENT EWROPEW
   tas-27 ta' April 2017
   dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Awtorità Ewropea dwar is-Sigurtà fl-Ikel għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Awtorità Ewropea dwar is-Sigurtà fl-Ikel għas-sena finanzjarja 2015, flimkien mar-risposta tal-Awtorità (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabilità tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata lill-Awtorità fir-rigward tal-implimentazzjoni tal-baġit għas-sena finanzjarja 2015 (05873/2017 — C8-0060/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 208 tiegħu,

               —

               wara li kkunsidra r-Regolament tal-Parlament Ewropew u tal-Kunsill (KE) Nru 178/2002 tat-28 ta' Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (4), u b'mod partikolari l-Artikolu 44 tiegħu,

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (5), u b'mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A8-0098/2017),

               1.

               Jagħti l-kwittanza lid-Direttur Eżekuttiv tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Awtorità għas-sena finanzjarja 2015;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Awtorità Ewropea dwar is-Sigurtà fl-Ikel, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 449, 1.12.2016, p. 97.

      (2)  Ara n-nota ta' qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 31, 1.2.2002, p. 1.

      (5)  ĠU L 328, 7.12.2013, p. 42.


title: Deċiżjoni tal-Kunsill tas- 17 ta’ Novembru 2009 dwar il-konklużjoni tal-Ftehim bejn il-Gvern tal-Federazzjoni Russa u l-Unjoni Ewropea dwar il-protezzjoni ta’ informazzjoni klassifikata

text:
               22.6.2010

               MT

               Il-Ġurnal Uffiċjali tal-Unjoni Ewropea

               L 155/56

         DEĊIŻJONI TAL-KUNSILL
   tas-17 ta’ Novembru 2009
   dwar il-konklużjoni tal-Ftehim bejn il-Gvern tal-Federazzjoni Russa u l-Unjoni Ewropea dwar il-protezzjoni ta’ informazzjoni klassifikata
   (2010/348/KE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 24 u 38 tiegħu,
   Wara li kkunsidra r-rakkomandazzjoni mill-Presidenza,
   Billi:

               (1)

               Fil-laqgħa tiegħu tas-27 u t-28 ta’ Novembru 2003, il-Kunsill iddeċieda li jawtorizza lill-Presidenza, assistita mis-Segretarju Ġenerali/Rappreżentant Għoli (“SĠ/RGħ”), biex tiftaħ in-negozjati skont l-Artikoli 24 u 38 tat-Trattat dwar l-Unjoni Ewropea ma’ ċerti Stati terzi sabiex l-Unjoni Ewropea tikkonkludi ma’ kull wieħed minnhom Ftehim dwar proċeduri ta’ sigurtà għall-iskambju ta’ informazzjoni klassifikata.

               (2)

               Wara din l-awtorizzazzjoni biex jinfetħu n-negozjati, il-Presidenza, assistita mis-SĠ/RGħ, innegozjat Ftehim mal-Gvern tal-Federazzjoni Russa dwar il-protezzjoni ta’ informazzjoni klassifikata.

               (3)

               Il-Ftehim għandu jiġi approvat,

         IDDEĊIEDA KIF ĠEJ:
   Artikolu 1
   Il-Ftehim bejn il-Gvern tal-Federazzjoni Russa u l-Unjoni Ewropea dwar il-protezzjoni ta’ informazzjoni klassifikata huwa b’dan approvat f’isem l-Unjoni Ewropea.
   It-test tal-Ftehim huwa anness għal din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jaħtar il-persuna jew persuni bis-setgħa li jiffirmaw il-Ftehim sabiex tintrabat l-Unjoni Ewropea (1).
   Artikolu 3
   Din id-Deċiżjoni għandha tieħu effett fid-data tal-adozzjoni tagħha.
   Artikolu 4
   Din id-Deċizjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, is-17 ta’ Novembru 2009.

            Għall-Kunsill

            Il-President

         C. BILDT

      (1)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      TRADUZZJONI
      FTEHIM
      bejn il-Gvern tal-Federazzjoni Russa u l-Unjoni Ewropea dwar il-protezzjoni ta’ informazzjoni klassifikata
      IL-GVERN TAL-FEDERAZZJONI RUSSA,
      u
      L-UNJONI EWROPEA, minn hawn ’il quddiem “l-UE”, irrappreżentata mill-Presidenza tal-Kunsill tal-Unjoni Ewropea,
      minn hawn ’il quddiem “il-Partijiet”,
      WAQT LI JIKKUNSIDRAW LI l-UE u l-Federazzjoni Russa jaqblu dwar il-ħtieġa li jiżviluppaw kooperazzjoni bejniethom dwar materji ta’ interess komuni, speċjalment fil-qasam tas-sigurtà;
      WAQT LI JAGĦRFU li l-kooperazzjoni bejn il-Partijiet tista’ teħtieġ aċċess għal informazzjoni klassifikata tal-UE jew tal-Federazzjoni Russa, kif ukoll skambju ta’ tali informazzjoni bejn iż-żewġ Partijiet;
      KONXJI LI l-aċċess għal informazzjoni klassifikata kif ukoll l-iskambju tagħha jeħtieġu li jittieħdu miżuri adegwati ta’ protezzjoni;
      FTIEHMU KIF ĠEJ:
      Artikolu 1
      Dan il-Ftehim għandu japplika għall-protezzjoni ta’ informazzjoni klassifikata provduta, skambjata jew prodotta bejn il-Partijiet matul il-kooperazzjoni tagħhom.
      Artikolu 2
      Għall-finijiet ta’ dan il-Ftehim:

                  (1)

                  “Informazzjoni klassifikata” għandha tfisser kwalunkwe informazzjoni u materjal protetti skont il-liġijiet u r-regolamenti ta’ kwalunkwe waħda mill-Partijiet, provduta, skambjata jew prodotta bejn il-Partijiet matul il-kooperazzjoni tagħhom, li l-iżvelar mhux awtorizzat tagħha jista’ jikkawża gradi differenti ta’ preġudizzju għall-interessi ta’ sigurtà tal-Federazzjoni Russa jew tal-UE jew ta’ Stat Membru wieħed jew aktar tagħha, u li ġiet kwalifikata minn klassifikazzjoni tas-sigurtà.

                  (2)

                  “Portaturi ta’ informazzjoni klassifikata” għandha tfisser materjal, inklużi partijiet fiżiċi li jkun fihom informazzjoni klassifikata fis-sura ta’ simboli, immaġini, senjalazzjonijiet, soluzzjonijiet u proċessi tekniċi.

                  (3)

                  “Klassifikazzjoni tas-sigurtà” għandha tfisser kwalifika li tindika:

                              —

                              il-grad ta’ preġudizzju għall-interessi tal-Federazzjoni Russa jew tal-UE jew ta’ Stat Membru wieħed jew aktar tagħha li jista’ jiġi kkawżat fil-każ ta’ żvelar mhux awtorizzat ta’ informazzjoni klassifikata, u

                              —

                              l-grad ta’ protezzjoni li għalhekk hu meħtieġ skont il-liġijiet u r-regolamenti tal-Federazzjoni Russa jew tal-UE.

                  (4)

                  “Marka ta’ klassifikazzjoni” għandha tfisser il-kwalifika mwaħħla fuq il-portaturi tal-informazzjoni klassifikata u/jew kwalunkwe dokument li jkun magħha, li tindika l-klassifika tas-sigurtà tal-informazzjoni li jkun fiha.

                  (5)

                  “Awtorizzazzjoni tas-sigurtà” għandha tfisser deċiżjoni amministrattiva meħuda skont il-liġijiet jew ir-regolamenti tal-Federazzjoni Russa jew tal-UE li tiċċertifika li individwu jista’ jingħata aċċess għal informazzjoni klassifikata sa livell speċifikat.

            Artikolu 3
      1.   Għall-finijiet ta’ dan il-Ftehim, “UE” għandha tfisser il-Kunsill tal-Unjoni Ewropea (minn hawn ‘il quddiem: “il-Kunsill”), is-Segretarju Ġenerali/Rappreżentant Għoli u s-Segretarjat Ġenerali tal-Kunsill u l-Kummissjoni Ewropea.
      2.   Għall-finijiet ta’ dan il-Ftehim, għall-Federazzjoni Russa, il-korpi awtorizzati li jimplimentaw dan il-Ftehim għandhom ikunu awtoritajiet governattivi federali tal-Federazzjoni Russa.
      Artikolu 4
      1.   Informazzjoni klassifikata tista’ tiġi rilaxxata, skont il-paragrafi 2 sa 5, minn Parti waħda, “il-Parti li tipprovdi”, lill-Parti l-oħra, “il-Parti li tirċievi”.
      2.   Kull Parti għandha tiddeċiedi dwar ir-rilaxx ta’ informazzjoni klassifikata lill-Parti l-oħra każ b’każ skont l-interessi ta’ sigurtà tagħha stess u skont il-liġijiet jew ir-regolamenti tagħha stess. Xejn f’dan il-ftehim m’għandu jitqies bħala bażi għal rilaxx mandatorju jew ġeneriku ta’ informazzjoni klassifikata jew ċertu kategoriji ta’ informazzjoni bejn il-Partijiet.
      3.   Kull Parti għandha, skont il-liġijiet jew ir-regolamenti tagħha:

                  (a)

                  tipproteġi l-informazzjoni klassifikata provduta, skambjata jew prodotta bejn il-Partijiet matul il-kooperazzjoni tagħhom;

                  (b)

                  tiżgura li la l-informazzjoni klassifikata u lanqas il-marka jew marki ta’ klassifikazzjoni li jillimitaw id-distribuzzjoni ta’ informazzjoni assenjata mill-Parti li tipprovdi lill-informazzjoni klassifikata provduta jew skambjata skont dan il-Ftehim ma jinbidlu mingħajr il-kunsens bil-miktub minn qabel ta’ dik il-Parti, u li l-informazzjoni klassifikata provduta jew skambjata skont dan il-Ftehim hija rreġistrata, issalvagwardjata u protetta skont id-dispożizzjonijiet imniżżlin fil-liġijiet jew ir-regolamenti tagħha stess għall-informazzjoni li jkollha klassifikazzjoni tas-sigurtà ekwivalenti u marka ta’ klassifikazzjoni skont l-Artikolu 6;

                  (c)

                  tuża l-informazzjoni klassifikata provduta jew skambjata skont dan il-Ftehim għall-finijiet stabbiliti mill-Parti li tipprovdi biss;

                  (d)

                  tirritorna jew teqred il-portaturi ta’ informazzjoni klassifikata riċevuta mill-Parti l-oħra meta tintalab tagħmel dan bil-miktub mill-awtorità kompetenti tal-Parti li tipprovdi;

                  (e)

                  ma tiżvelax l-informazzjoni klassifikata provduta jew skambjata skont dan il-Ftehim lil riċevituri li mhumiex dawk imsemmijin fl-Artikolu 3 mingħajr il-kunsens bil-miktub minn qabel tal-Parti li tipprovdi;

            4.   L-informazzjoni klassifikata għandha tingħadda permezz tal-kanali diplomatiċi, b’servizz ta’ kurrier jew bi kwalunkwe mezz ieħor maqbul bejn l-awtoritajiet kompetenti msemmijin fl-Artikolu 10. Għall-finijiet ta’ dan il-Ftehim:

                  (a)

                  Fir-rigward tal-UE, il-korrispondenza kollha għandha tinbagħat lill-Uffiċjal Kap tar-Reġistru tal-Kunsill tal-Unjoni Ewropea. Il-korrispondenza għandha tintbagħat mill-Uffiċjal Kap tar-Reġistru tal-Kunsill lill-Istati Membri u lill-Kummissjoni Ewropea, soġġett għall-paragrafu 5.

                  (b)

                  Fir-rigward tal-Federazzjoni Russa, il-korrispondenza kollha għandha tiġi indirizzata lill-Missjoni Permanenti tal-Federazzjoni Russa għall-UE u għall-Komunità Ewropea tal-Enerġija Atomika.

            5.   Il-Parti li tipprovdi tista’, għal raġunijiet operattivi, tindirizza l-korrispondenza lil uffiċjali, organi jew servizzi kompetenti speċifiċi biss tal-Parti li tirċievi maħtura bħala riċevituri, b’kont meħud tal-kompetenzi tagħhom skont il-priniċipju ta’ ħtieġa ta’ tagħrif. Tali korrispondenza għandha tkun aċċessibbli biss għall-uffiċjali, l-organi jew is-servizzi msemmijin qabel. Sa fejn jikkonċerna l-UE, din il-korrispondenza għandha tiġi trażmessa permezz tal-Uffiċjal Kap tar-Reġistru tal-Kunsill, jew l-Uffiċjal Kap tar-Reġistru tal-Kummissjoni Ewropea meta tali informazzjoni tkun indirizzata lill-Kummissjoni Ewropea.
      Artikolu 5
      Kull waħda mill-Partijiet għandha tiżgura rispettivament li kemm il-Federazzjoni Russa kif ukoll l-Unjoni Ewropea jkollhom sistema ta’ sigurtà u miżuri ta’ sigurtà stabbiliti abbażi tal-prinċipji bażiċi u l-istandards minimi ta’ sigurtà stabbiliti fil-liġijiet jew ir-regolamenti rispettivi tagħhom, sabiex ikun żgurat li jiġi applikat livell ekwivalenti ta’ protezzjoni lill-informazzjoni klassifikata soġġetta għal dan il-Ftehim.
      Artikolu 6
      1.   Sabiex ikun stabbilit livell ekwivalenti ta’ protezzjoni għall-informazzjoni klassifikata provduta, skambjata jew prodotta bejn il-Federazzjoni Russa u l-Unjoni Ewropea matul il-kooperazzjoni tagħhom skont il-liġijiet jew ir-regolamenti rispettivi tagħhom, il-klassifikazzjonijiet tas-sigurtà għandhom jikkorrispondu kif ġej:

                  UE

                  FEDERAZZJONI RUSSA

                  CONFIDENTIEL UE

                  СЕКРЕТНО

                  SECRET UE

                  СОВЕРШЕННО СЕКРЕТНО

            2.   Il-marka tar-restrizzjoni “ДЛЯ СЛУЖЕБНОГО ПОЛЬЗОВАНИЯ” tal-Federazzjoni Russa għandha tikkorrispondi għall-klassifikazzjoni tas-sigurtà RESTREINT UE tal-UE.
      3.   L-entitajiet taż-żewġ Partijiet li jkunu qed jikkooperaw għandhom jaqblu dwar il-klassifikazzjoni tas-sigurtà ekwivalenti rispettiva li għandha tingħata lil kwalunkwe informazzjoni klassifikata prodotta matul il-kooperazzjoni tagħhom u dwar it-tneħħija jew it-tnaqqis tal-klassifikazzjoni ta’ din l-informazzjoni.
      Artikolu 7
      1.   L-aċċess għall-informazzjoni klassifikata tingħata biss lil persuni li għalihom hija meħtieġa l-konoxxenza tal-informazzjoni msemmija sabiex jaqdu d-dmirijiet uffiċjali tagħhom, b’mod konsistenti mal-finijiet speċifikati meta tiġi provduta l-informazzjoni.
      2.   Il-persuni kollha li, fit-twettiq tad-dmirijiet uffiċjali tagħhom jeħtieġu aċċess, jew li d-dmirijiet jew il-funzjonijiet tagħhom jistgħu jagħtuhom aċċess, għal informazzjoni klassifikata fil-livell CONFIDENTIEL UE/СЕКРЕТНО jew ogħla provduta, skambjata jew prodotta bejn iż-żewġ Partijiet matul il-kooperazzjoni tagħhom għandu jsirilhom awtorizzazzjoni tas-sigurtà b’mod xieraq qabel ma jingħataw aċċess għal tali informazzjoni.
      3.   Kull Parti għandha tiżgura li jitwettqu proċeduri ta’ awtorizzazzjoni tas-sigurtà skont il-liġijiet jew ir-regolamenti tagħha bil-ħsieb li jiġi ddeterminat jekk iċ-ċirkostanzi u l-karattru ta’ individwu humiex tali li huwa jew hija jista’ jkollu/ha aċċess għal informazzjoni klassifikata sa livell speċifikat.
      Artikolu 8
      L-awtoritajiet kompetenti msemmijin fl-Artikolu 10 jistgħu jiskambjaw ir-regolamenti rilevanti li jirregolaw il-protezzjoni ta’ informazzjoni klassifikata u, b’kunsens reċiproku, jagħmlu żjarat lil xulxin biex iwettqu konsultazzjonijiet reċiproċi li abbażi tagħhom tista’ ssir konklużjoni fir-rigward tal-effikaċja tal-miżuri meħudin skont dan il-Ftehim u l-arranġament tekniku msemmi fl-Artikolu 10.
      Artikolu 9
      Il-Parti li tirċievi għandha twaħħal il-marka ta’ klassifikazzjoni korrispondenti tagħha stess kif imniżżel fl-Artikolu 6, flimkien ma’ dik diġà mwaħħla mill-Parti li tipprovdi, fuq il-portaturi ta’ informazzjoni klassifikata provduta, skambjata jew prodotta matul il-kooperazzjoni bejn il-Partijiet, jew bħala riżultat ta’ traduzzjoni, ikkuppjar jew dupplikazzjoni.
      Artikolu 10
      1.   Sabiex jimplimentaw dan il-Ftehim u biex jiżguraw li l-kondizzjonijiet meħtieġa għall-protezzjoni u s-salvagwardja tal-informazzjoni klassifikata ġew stabbiliti mill-Part li tirċievi, l-awtoritajiet imsemmija fil-paragrafi 2 sa 4 għandhom jistabbilixxu arranġament tekniku kif ġej:

                  —

                  huma għandhom jinfurmaw lil xulxin bil-miktub dwar il-miżuri tekniċi (inkluż miżuri prattiċi għall-immaniġġar, il-ħażna, ir-riproduzzjoni, it-trażmissjoni u d-distruzjoni ta’ informazzjoni klassifikata) għall-protezzjoni u s-salvagwardja ta’ informazzjoni klassifikata provduta, skambjata jew prodotta bejn il-Partijiet matul il-kooperazzjoni tagħhom, u

                  —

                  għandhom jikkonfermaw bil-miktub li l-miżuri tekniċi jiżguraw livell reċiprokament aċċettabbli ta’ protezzjoni għall-informazzjoni klassifikata provduta, skambjata jew prodotta bejn il-Partijiet matul il-kooperazzjoni tagħhom.

            2.   Għall-Federazzjoni Russa, is-Servizz tas-Sigurtà Federali tal-Federazzjoni Russa għandu jikkoordina l-attivitajiet għall-implimentazzjoni ta’ dan il-Ftehim u għandu jkun responsabbli li jagħti informazzjoni dwar u jikkonferma l-miżuri tekniċi għall-protezzjoni u s-salvagwardja ta’ informazzjoni klassifikata provduta lil jew skambjata mal-Federazzjoni Russa skont dan il-Ftehim.
      3.   Għall-Kunsill, l-Uffiċċju tas-Sigurtà tas-Segretarjat Ġenerali tal-Kunsill, taħt it-tmexxija ta’ u f’isem is-Segretarju Ġenerali tal-Kunsill, filwaqt li jaġixxi f’isem il-Kunsill u taħt l-awtorità tiegħu, għandu jikkoordina l-attivitajiet għall-implimentazzjoni ta’ dan il-Ftehim u għandu jkun responsabbli li jagħti informazzjoni dwar u jikkonferma l-miżuri tekniċi għall-protezzjoni u s-salvagwardja ta’ informazzjoni klassifikata provduta lil jew skambjata mal-Kunsill jew is-Segretarjat Ġenerali tal-Kunsill skont dan il-Ftehim.
      4.   Għall-Kummissjoni Ewropea, id-Direttorat tas-Sigurtà tal-Kummissjoni Ewropea, li jaġixxi taħt l-awtorità tal-Membru tal-Kummissjoni responsabbli mill-materji tas-sigurtà, għandu jikkoordina l-attivitajiet għall-implimentazzjoni ta’ dan il-Ftehim u għandu jkun responsabbli li jipprovdi informazzjoni dwar u jikkonferma l-miżuri tekniċi għall-protezzjoni ta’ informazzjoni klassifikata provduta jew skambjata skont dan il-Ftehim mal-Kummissjoni Ewropea.
      Artikolu 11
      1.   L-awtorità kompetenti ta’ kull Parti msemmija fl-Artikolu 10 għandha tinforma immedjatament lill-awtorità kompetenti tal-Parti l-oħra bi kwalunkwe każ pruvat jew suspettat ta’ żvelar mhux awtorizzat jew telf ta’ informazzjoni klassifikata provduta minn dik il-Parti, u għandha twettaq investigazzjoni u għandha tirrapporta r-riżultati ta’ din l-investigazzjoni lill-Parti l-oħra.
      2.   L-awtoritajiet kompetenti tal-Partijiet imsemmijin fl-Artikolu 10 għandhom jistabbilixxu, każ b’każ, proċedura bil-ħsieb li jiddeterminaw, skont il-liġijiet u r-regolamenti ta’ kull waħda mill-Partijiet, azzjonijiet jew miżuri korrettivi proporzjonati li għandhom jittieħdu fid-dawl tal-konsegwenzi jew il-ħsara kkawżati.
      3.   Kull Parti għandha tieħu l-miżuri kollha xierqa, skont il-liġijiet u r-regolamenti applikabbli, f’każijiet fejn individwu huwa responsabbli li kkomprometta informazzjoni klassifikata. Il-miżuri meħudin f’dan il-kuntest jistgħu jirriżultaw f’azzjoni legali, inklużi proċedimenti kriminali possibbli, kontra l-individwu kkonċernat skont il-liġijiet u r-regolamenti applikabbli.
      Artikolu 12
      Kull Parti għandha tħallas l-ispejjeż involuti li jirriżultaw mill-miżuri għall-protezzjoni ta’ informazzjoni klassifikata skont dan il-Ftehim.
      Artikolu 13
      Dan il-Ftehim m’għandux iżomm lill-Partijiet milli jikkonkludu xi Ftehim ieħor relatat mal-proviżjoni jew l-iskambju ta’ informazzjoni klassifikata soġġetta għal dan il-Ftehim sakemm dawn ma jkunux f’kunflitt mad-dispożizzjonijiet ta’ dan il-Ftehim.
      Artikolu 14
      Kwalunkwe differenza bejn il-Partijiet li tiġi mill-interpretazzjoni jew l-applikazzjoni ta’ dan il-Ftehim għandha tiġi trattata b’negozjati bejniethom. Matul dawn in-negozjati, il-Partijiet għandhom ikomplu jaqdu l-obbligi tagħhom skont dan il-Ftehim.
      Artikolu 15
      1.   Dan il-Ftehim għandu jidħol fis-seħħ fl-ewwel jum tax-xahar li jiġi wara n-notifika mill-Partjiiet li l-proċeduri interni meħtieġa għad-dħul fis-seħħ tiegħu tlestew.
      2.   Kull Parti tista’ titlob konsultazzjonijiet għall-konsiderazzjoni ta’ emendi possibbli għal dan il-Ftehim.
      3.   Kwalunkwe emenda għal dan il-Ftehim għandha ssir biss bil-miktub u bi ftehim komuni bejn il-Partijiet. Huwa għandu jidħol fis-seħħ skont il-kondizzjonijiet previsti fil-paragrafu 1.
      Artikolu 16
      Dan il-Ftehim jista’ jiġi ddenunzjat minn kwalunkwe waħda mill-Partijiet b’notifika bil-miktub ta’ denunzja mogħtija lill-Parti l-oħra. Tali denunzja għandu jkollha effett sitt xhur wara li l-Parti l-oħra tirċievi n-notifika. Minkejja din id-denunzja, l-obbligi rigward il-protezzjoni tal-informazzjoni klassifikata kollha provduta jew skambjata skont il-Ftehim preżenti f’konformità mad-dispożizzjonijiet imniżżlin hawnhekk għandhom ikomplu japplikaw.

         B’XIEHDA TA’ DAN is-sottoskritti, debitament awtorizzati rispettivament, iffirmaw dan il-Ftehim.
         Magħmul f’Rostov-on-Don fl-ewwel ġurnata ta’ Ġunju fis-sena elfejn u għaxra f’żewġ kopji b’kull waħda minnhom fil-lingwa Russa u dik Ingliża.

               Għall-Gvern tal-Federazzjoni Russa

               Għall-Unjoni Ewropea